62018TJ0192_RES
Kawża T-192/18
Rietze GmbH & Co. KG
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Sentenza tal-Qorti Ġenerali (It-Tmien Awla) tas-6 ta’ Ġunju 2019
“Disinn Komunitarju – Proċedimenti għal dikjarazzjoni ta’ invalidità – Reġistrazzjoni internazzjonali li tindika l-Unjoni Ewropea – Disinn Komunitarju rreġistrat li jirrappreżenta l-vettura VW Caddy – Disinn Komunitarju preċedenti – Raġuni għal invalidità – Karattru individwali – Utent avżat – Impressjoni globali differenti – Artikolu 6 u Artikolu 25(1)(b) tar-Regolament (KE) Nru 6/2002 – Oneru tal-prova fuq min jitlob l-invalidità – Rekwiżiti marbuta mar-riproduzzjoni tad-disinn preċedenti”
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Evalwazzjoni globali tal-elementi kollha tad-disinn preċedenti
(Regolament tal-Kunsill Nru 6/2002, Artikoli 6(1) u 25(1)(b))
(ara l-punti 19, 20)
Disinni Komunitarji – Raġunijiet għal invalidità – Assenza ta’ karattru individwali – Utent avżat – Kunċett
(Regolament tal-Kunsill Nru 6/2002, Artikoli 6(1) u 25(1)(b))
(ara l-punti 28-30)
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Rappreżentazzjoni tal-vettura VW Caddy
(Regolament tal-Kunsill Nru 6/2002, Artikoli 6(1)(b) u (2), 25(1)(b) u 106f)
(ara l-punti 32, 44-48, 54, 63-65)
Proċedura ġudizzjarja – Rikors promotur – Rekwiżiti formali – Espożizzjoni sommarja tal-motivi invokati – Rekwiżiti analogi għall-ilmenti invokati insostenn ta’ motiv
(Statut tal-Qorti tal-Ġustizzja, l-ewwel paragrafu tal-Artikolu 21 u l-ewwel paragrafu tal-Artikolu 53; Regoli tal-Proċedura tal-Qorti Ġenerali, Artikolu 177(1)(d))
(ara l-punt 53)
Disinni Komunitarji – Ċediment u invalidità – Talba għal dikjarazzjoni ta’ invalidità ibbażata fuq l-eżistenza ta’ disinn preċedenti – Oneru tal-prova – Rekwiżiti marbuta mar-riproduzzjoni tad-disinn preċedenti
(Regolament tal-Kunsill Nru 6/2002, Artikoli 5 sa 7 u 25(1)(b))
(ara l-punti 59-62)
Résumé
Permezz tas-sentenza Rietze vs EUIPO ‐ Volkswagen (Vettura VW Caddy) (T-192/18), mogħtija fis-6 ta’ Ġunju 2019, il-Qorti Ġenerali kkonfermat id-deċiżjoni tal-Uffiċċju tal-Proprjetà Intellettwali tal-Unjoni Ewropea (EUIPO) li tgħid li d-disinn li jirrappreżenta l-vettura VW Caddy huwa ġdid fis-sens tal-Artikolu 5 tar-Regolament Nru 6/2002 u għandu karattru individwali fis-sens tal-Artikolu 6 ta’ dan ir-regolament (
1
). L-oriġini ta’ din il-kawża huma proċedimenti għal dikjarazzjoni ta’ invalidità mressqa mir-rikorrenti, Rietze, kumpannija Ġermaniża li tikkummerċjalizza minjaturi ta’ karozzi. Id-disinn ikkontestat kien disinn li jindika l-vettura VW Caddy imqiegħda fis-suq minn Volkswagen fl-2011. Sabiex tipprova l-iżvelar ta’ disinn preċedenti, ir-rikorrenti għamlet riferiment għal mudell preċedenti ta’ din il-vettura, jiġifieri l-mudell VW Caddy (2K) Life, imqiegħed fis-suq fl-2004.
Fl-ewwel lok il-Qorti Ġenerali ċaħdet l-argument tar-rikorrenti li jgħid li l-EUIPO kellu, l-ewwel nett, jwieżen il-karatteristiċi tad-disinni kunfliġġenti, it-tieni nett, janalizza l-punti komuni bejniethom u, it-tielet nett, jagħmel distinzjoni bejn il-karatteristiċi estetiċi u l-karatteristiċi tagħhom.
Fit-tieni lok il-Qorti Ġenerali ċaħdet l-argument tar-rikorrenti li jgħid li l-EUIPO kien naqas milli jiħu inkunsiderazzjoni ċerti provi li fuqhom kienet tidher illustrazzjoni tad-disinn preċedenti. Il-Qorti Ġenerali fakkret li hija l-parti li ressqet it-talba għal dikjarazzjoni ta’ invalidità li għandha tipprovdi riproduzzjonijiet preċiżi u sħaħ tad-disinn preċedenti u li l-Bord tal-Appell ma jistax jiġi mistenni li jgħaqqad diversi rappreżentazzjonijiet tal-prodott li fih ġie inkorporat id-disinn preċedenti, jew saħansitra li jibdel element li jidher fil-parti l-kbira tar-rappreżentazzjonijiet b’element li jidher biss f’rappreżentazzjoni waħda.
Għaldaqstant, il-Qorti Ġenerali ċaħdet ir-rikors.
(
1
)	Regolament tal-Kunsill (KE) Nru 6/2002 tat-12 ta’ Diċembru 2001 dwar id-disinji Komunitarji (ĠU Edizzjoni Speċjali bil-Malti, Kapitolu 13, Vol. 27, p. 142).